CELEX: 32016R1253
Language: ro
Date: 2016-07-29 00:00:00
Title: Regulamentul de punere în aplicare (UE) 2016/1253 al Comisiei din 29 iulie 2016 de modificare a Regulamentului (UE) nr. 92/2010 în ceea ce privește schimbul de date între autoritățile vamale și autoritățile statistice naționale și elaborarea statisticilor (Text cu relevanță pentru SEE)

30.7.2016   
               
               
                  RO
               
               
                  Jurnalul Oficial al Uniunii Europene
               
               
                  L 205/12
               
            REGULAMENTUL DE PUNERE ÎN APLICARE (UE) 2016/1253 AL COMISIEI
      din 29 iulie 2016
      de modificare a Regulamentului (UE) nr. 92/2010 în ceea ce privește schimbul de date între autoritățile vamale și autoritățile statistice naționale și elaborarea statisticilor
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Regulamentul (CE) nr. 471/2009 al Parlamentului European și al Consiliului din 6 mai 2009 privind statisticile comunitare privind comerțul exterior cu țările terțe și de abrogare a Regulamentului (CE) nr. 1172/95 al Consiliului (1), în special articolul 6 alineatul (1) și articolul 7 alineatul (2),
      întrucât:
      
                  (1)
               
               
                  Regulamentul (CE) nr. 471/2009 stabilește un cadru comun pentru producerea sistematică de statistici europene referitoare la comerțul cu mărfuri cu țările terțe. Principala sursă de date pentru statisticile respective sunt datele extrase din declarațiile vamale. Regulamentul în cauză a fost instituit pentru a lua în considerare noile simplificări specifice ale procedurii de vămuire care trebuie să fie puse în aplicare în temeiul Regulamentului (CE) nr. 450/2008 al Parlamentului European și al Consiliului (2) (denumit în continuare „Codul vamal modernizat”). Este vorba în special de „autoevaluare”, care urma să includă o dispensă în ceea ce privește obligația de a furniza o declarație autorităților vamale, și de sistemul de vămuire centralizată, care permite efectuarea formalităților vamale de import sau export în mai multe state membre.
               
            
                  (2)
               
               
                  Regulamentul (UE) nr. 952/2013 al Parlamentului European și al Consiliului (3) (denumit în continuare „Codul vamal al Uniunii”) a abrogat Codul vamal modernizat și a înlocuit, de la 1 mai 2016, dispozițiile vamale prevăzute în Regulamentul (CEE) nr. 2913/92 al Consiliului (4).
               
            
                  (3)
               
               
                  Decizia de punere în aplicare (UE) 2016/578 a Comisiei (5) stabilește programul de lucru menționat la articolul 280 din Codul vamal al Uniunii și se referă la sistemele vamale electronice care urmează să fie dezvoltate în cadrul acestuia.
               
            
                  (4)
               
               
                  Până când sistemele electronice respective devin disponibile, Regulamentul delegat 2016/341 al Comisiei (6) (denumit în continuare „actul delegat tranzitoriu”) prevede măsuri tranzitorii pentru schimbul și stocarea informațiilor între autoritățile vamale și între autoritățile vamale și operatorii economici.
               
            
                  (5)
               
               
                  Regulamentul (CE) nr. 471/2009 a fost pus în aplicare prin Regulamentul (UE) nr. 92/2010 al Comisiei (7).
               
            
                  (6)
               
               
                  Este necesar să se adapteze Regulamentul (UE) nr. 92/2010 la dispozițiile Codului vamal al Uniunii în ceea ce privește procedurile specifice pentru schimbul de date între autoritățile vamale și autoritățile statistice naționale, în special în ceea ce privește simplificarea vamală, denumită „vămuire centralizată”, prevăzută la articolul 179 din Codul vamal al Uniunii.
               
            
                  (7)
               
               
                  Statisticile elaborate ar trebui să reflecte acordul autorităților vamale privind simplificarea întocmirii declarațiilor vamale pentru mărfurile încadrate la subpoziții tarifare diferite.
               
            
                  (8)
               
               
                  Pentru a obține informații privind circulația mărfurilor relevantă din punct de vedere economic între statele membre după vămuire, la import sau anterior, la export, ar trebui luate măsuri pentru identificarea statelor membre în cauză, în vederea elaborării de statistici privind comerțul.
               
            
                  (9)
               
               
                  Modificările care necesită o ajustare a transmiterii datelor de către statele membre către Comisie (Eurostat) ar trebui să se aplice numai perioadelor de referință lunare, începând cu luna de referință ianuarie 2017.
               
            
                  (10)
               
               
                  Regulamentul (UE) nr. 92/2010 ar trebui modificat în consecință.
               
            
                  (11)
               
               
                  Măsurile prevăzute de prezentul regulament sunt conforme cu avizul Comitetului pentru statistici privind schimbul de mărfuri cu țări terțe,
               
            ADOPTĂ PREZENTUL REGULAMENT:
      Articolul 1
      Regulamentul (UE) nr. 92/2010 se modifică după cum urmează:
      
                  1.
               
               
                  Articolul 1 se înlocuiește cu următorul text:
                  „Articolul 1
                  Modalități de schimb de date între autoritățile vamale și autoritățile statistice naționale
                  (1)   În sensul prezentului regulament, se aplică următoarele definiții:
                  
                              (a)
                           
                           
                              «vămuirea centralizată în perioada tranzitorie» înseamnă vămuirea centralizată menționată la articolul 179 din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (*) (denumit în continuare «Codul vamal al Uniunii»), care implică autorități vamale din mai multe state membre și ale cărei mijloace de schimb de informații între autoritățile vamale intră sub incidența articolului 18 din Regulamentul delegat (UE) 2016/341 al Comisiei (**);
                           
                        
                              (b)
                           
                           
                              «vămuirea centralizată automatizată» înseamnă vămuirea centralizată care implică autoritățile vamale din mai multe state membre și ale cărei mijloace de schimb de informații între autoritățile vamale fac obiectul sistemului electronic transnațional de vămuire centralizată pentru import sau export, astfel cum se prevede în programul de lucru menționat la articolul 280 din Codul vamal al Uniunii (***).
                           
                        (2)   Autoritățile vamale naționale furnizează autorităților lor statistice naționale, fără întârziere și cel târziu în luna următoare celei în cursul căreia declarațiile vamale au fost acceptate sau au făcut obiectul deciziilor vamale care se referă la acestea, înregistrările privind importurile și exporturile, bazate pe declarațiile vamale:
                  
                              (a)
                           
                           
                              care au fost depuse la aceste autorități; sau
                           
                        
                              (b)
                           
                           
                              pentru care, în conformitate cu articolul 225 din Regulamentul de punere în aplicare (UE) 2015/2447 al Comisiei (****), declarația suplimentară le este pusă la dispoziție prin acces electronic direct în sistemul titularului autorizației.
                              Autoritățile vamale furnizează autorităților statistice naționale înregistrările revizuite referitoare la importuri și exporturi în cazul în care datele statistice deja furnizate sunt modificate.
                           
                        Obligația de a furniza înregistrări din declarațiile vamale autorității statistice naționale nu se aplică în cazul declarațiilor vamale care fac obiectul vămuirii centralizate automatizate, care trebuie să fie furnizate unui alt stat membru în conformitate cu alineatul (3).
                  Primul paragraf nu aduce atingere drepturilor autorităților statistice naționale privind accesarea și utilizarea înregistrărilor administrative menționate la articolul 17a din Regulamentul (CE) nr. 223/2009 al Parlamentului European și al Consiliului (*****).
                  (3)   Cu efect de la data punerii în aplicare a mecanismului de schimb reciproc de date prin mijloace electronice în temeiul articolului 7 alineatul (2) din Regulamentul (CE) nr. 471/2009, adică de îndată ce statul membru respectiv aplică vămuirea centralizată automatizată, se aplică următoarele dispoziții:
                  În cazul în care o declarație vamală face obiectul vămuirii centralizate automatizate, autoritatea vamală la care este depusă declarația vamală se asigură că transmite copii ale datelor din declarația vamală respectivă, în aceleași termene ca și cele prevăzute la alineatul (2) primul paragraf, autorității vamale din statul membru în care se află mărfurile la momentul plasării sub regim vamal. Obligația de a transmite datele vizează, de asemenea, și declarațiile vamale pentru care, în conformitate cu articolul 225 din Regulamentul de punere în aplicare (UE) 2015/2447, declarația suplimentară este pusă la dispoziție prin acces electronic direct în sistemul titularului autorizației.
                  Transmiterea este considerată a fi realizată și calendarul respectat în cazul în care transmiterea între statele membre are loc în conformitate cu modalitățile prevăzute la articolele 231 și 232 din Regulamentul de punere în aplicare (UE) 2015/2447.
                  Autoritatea vamală care primește informațiile trebuie să transmită datele fără întârziere autorității statistice naționale. Totuși, acest lucru nu aduce atingere drepturilor autorităților statistice naționale privind accesarea și utilizarea înregistrărilor administrative menționate la articolul 17a din Regulamentul (CE) nr. 223/2009.
                  (4)   Autoritățile vamale verifică, la cererea autorităților statistice naționale, corectitudinea și exhaustivitatea înregistrărilor referitoare la importuri și exporturi pe care le-au furnizat.
                  
                     (*)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1)."
						
                  
                     (**)  Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (JO L 69, 15.3.2016, p. 1)."
						
                  
                     (***)  Cea mai recentă este Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6)."
						
                  
                     (****)  Regulamentul de punere în aplicare (UE) 2015/2447 al Comisiei din 24 noiembrie 2015 de stabilire a unor norme pentru punerea în aplicare a anumitor dispoziții din Regulamentul (UE) nr. 952/2013 al Parlamentului European și al Consiliului de stabilire a Codului vamal al Uniunii (JO L 343, 29.12.2015, p. 558)."
						
                  
                     (*****)  Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).”"
						
               
            
                  2.
               
               
                  Articolul 2 alineatul (1) litera (a) se modifică după cum urmează:
                  
                              „(a)
                           
                           
                              înregistrările privind importurile și exporturile furnizate de autoritățile vamale în conformitate cu obligațiile prevăzute la articolul 1;”.
                           
                        
            
                  3.
               
               
                  Articolul 2 alineatul (2) se modifică după cum urmează:
                  
                              (i)
                           
                           
                              litera (g) se înlocuiește cu următorul text:
                              
                                          „(g)
                                       
                                       
                                          codul mărfurilor;
                                          în cazul în care statisticile sunt elaborate utilizând sursa de date menționată la articolul 4 alineatul (1) din Regulamentul (CE) nr. 471/2009 și această sursă de date este afectată, conform constatărilor autorităților statistice naționale, de acordul autorităților vamale menționat la articolul 177 din Codul vamal al Uniunii, autoritățile statistice naționale prevăd posibilitatea de a identifica în statisticile lor datele a căror relevanță sau calitate este afectată de acordul respectiv;”;
                                       
                                    
                        
                              (ii)
                           
                           
                              litera (h) se înlocuiește cu următorul text:
                              
                                          „(h)
                                       
                                       
                                          statul membru în care se află mărfurile la momentul plasării lor sub regim vamal. Cu toate acestea, autoritățile statistice naționale sunt obligate să compileze aceste informații numai în cazul în care importurile sau exporturile corespund unor declarații vamale care fac obiectul vămuirii centralizate în perioada tranzitorie;
                                          statul membru în care se depune declarația vamală. Cu toate acestea, autoritățile statistice naționale sunt obligate să compileze aceste informații numai în cazul în care importurile sau exporturile corespund unor declarații vamale care fac obiectul vămuirii centralizate automatizate;”;
                                       
                                    
                        
                              (iii)
                           
                           
                              litera (i) se înlocuiește cu următorul text:
                              
                                          „(i)
                                       
                                       
                                          statul membru de destinație la import;
                                          în cazul înregistrărilor privind importurile pentru care datele vamale privind statul membru de destinație nu sunt disponibile, statele membre folosesc orice alte informații din declarația vamală pe care le consideră relevante pentru elaborarea statisticilor privind comerțul exterior per stat membru de destinație;
                                          dacă autoritățile statistice naționale nu pot obține informații directe sau indirecte care să permită elaborarea statisticilor respective, ele indică codul din geonomenclatură «QV» în cazul în care consideră că statul membru de destinație diferă de statul membru în care se află mărfurile la momentul plasării sub regim vamal;”;
                                       
                                    
                        
                              (iv)
                           
                           
                              litera (j) se înlocuiește cu următorul text:
                              
                                          „(j)
                                       
                                       
                                          statul membru de export real la export;
                                          în cazul înregistrărilor privind exporturile pentru care datele vamale privind statul membru de export real nu sunt disponibile, autoritățile statistice naționale folosesc orice alte informații din declarația vamală pe care le consideră relevante pentru elaborarea statisticilor de comerț exterior per stat membru de export real;
                                          dacă autoritățile statistice naționale nu pot obține informații directe sau indirecte care să permită elaborarea statisticilor, ele indică codul din geonomenclatură «QV» în cazul în care consideră că statul membru de export real diferă de statul membru în care se află mărfurile la momentul plasării sub regim vamal;”;
                                       
                                    
                        
                              (v)
                           
                           
                              litera (l) se înlocuiește cu următorul text:
                              
                                          „(l)
                                       
                                       
                                          țara de expediere/de trimitere la import;”.
                                       
                                    
                        
            
                  4.
               
               
                  La articolul 2 alineatul (3), prima teză se înlocuiește cu următorul text:
                  „Statisticile se ajustează în cazul înregistrărilor lipsă, întârziate sau incomplete.”.
               
            
                  5.
               
               
                  La articolul 2 alineatul (4), prima teză se înlocuiește cu următorul text:
                  „Statele membre pot produce informații mai puțin detaliate decât cele menționate la articolul 6 alineatul (1) din Regulamentul (CE) nr. 471/2009 pentru tranzacțiile individuale aflate sub pragul valorii statistice.”.
               
            Articolul 2
      Intrarea în vigoare și aplicarea
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      Articolul 1 punctele 3 și 4 se aplică perioadelor de referință începând din ianuarie 2017.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 29 iulie 2016.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 152, 16.6.2009, p. 23.
      
         (2)  Regulamentul (CE) nr. 450/2008 al Parlamentului European și al Consiliului din 23 aprilie 2008 de stabilire a Codului vamal comunitar (Codul vamal modernizat) (JO L 145, 4.6.2008, p. 1).
      
         (3)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
      
         (4)  Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (JO L 302, 19.10.1992, p. 1).
      
         (5)  Decizia de punere în aplicare (UE) 2016/578 a Comisiei din 11 aprilie 2016 de stabilire a programului de lucru referitor la dezvoltarea și instalarea sistemelor electronice prevăzute în Codul vamal al Uniunii (JO L 99, 15.4.2016, p. 6).
      
         (6)  Regulamentul delegat (UE) 2016/341 al Comisiei din 17 decembrie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele tranzitorii pentru anumite dispoziții din Codul vamal al Uniunii, în cazul în care sistemele electronice relevante nu sunt încă operaționale, și de modificare a Regulamentului delegat (UE) 2015/2446 al Comisiei (JO L 69, 15.3.2016, p. 1).
      
         (7)  Regulamentul (UE) nr. 92/2010 al Comisiei din 2 februarie 2010 de stabilire a unor dispoziții de aplicare a Regulamentului (CE) nr. 471/2009 al Parlamentului European și al Consiliului privind statisticile comunitare privind comerțul exterior cu țările terțe, în ceea ce privește schimbul de date între autoritățile vamale și autoritățile statistice naționale, elaborarea statisticilor și evaluarea calității (JO L 31, 3.2.2010, p. 4).